Ses kinders dood toe weerlig skool trefArgieffoto Ten minste ses skoolkinders is dood en 25 ander beseer toe weerlig Woensdag ŉ laerskool in Tanzanië se noordwesstreek Geita getref het. Yese Kanyuma, Geita se streekskoördineerder van onderwys, het gesê weerlig het die oggend by die Emaco Vision Primary School geslaan en ses kinders op slag gedood. Ouers het volgens Kanyuma kort ná die voorval by die skool saamgedrom om hul kinders te identifiseer. Die skool het altesaam 589 leerders. Josephat Maganga, waarnemende streekskommissaris van Geita, het gesê dit het gereën en daar was ŉ donderstorm toe die weerlig die skool getref het. “Die weerlig het deur die dak van twee klaskamers wat deur standerd twee- en drie- leerders gebruik word geskeur. Ses kinders is dood,” het Maganga gesê. In April 2015 is ses leerders en hul onderwyser dood toe weerlig die Kibirizi Primary School in die Tanganyika-meer-streek van Kigoma getref het.